Is net liefde genoeg? - WelstandWelstand
Tuis / Advies / Is net liefde genoeg?
Februarie staan bekend as die maand van die liefde en die jaarlikse viering van Valentynsdag beteken liefdesverklarings, dosyne rooi rose, openbare liefdesbetuigings, maar ook gebroke harte.
Liefde word algemeen gedefinieer as ‘n intense gevoel van diep toegeneentheid teenoor iemand of ‘n groot belangstelling en plesier in iets. Ons verklaar daagliks ons liefde vir ʼn lewensmaat, familie en vriende. Die meeste mense sal egter saamstem dat die liefde vir ʼn lewensmaat, familie en vriende verskillende vorme van liefde is.
ʼn Bekende sêding lui: Liefde is al wat jy nodig het. Van kleins af word daar vir jou gesê dat jy eendag verlief gaan raak, gaan trou, kinders kry en vir die res van jou lewe gelukkig gaan wees. Om te sê net liefde is genoeg is egter nie ʼn realiteit nie.
Om ʼn ander persoon met jou hele wese en al hul goeie en swak punte lief te hê klink in beginsel wonderlik, maar dis nie altyd so maklik nie. Daar is natuurlik ook die groot verskil tussen verlief wees, aangetrokke wees tot iemand en om werklik lief te wees vir iemand.
Om regtig lief te wees vir iemand verg dat jy nie meer jou eie belange en gevoelens eerste stel nie maar ook jou maat s’n in ag moet neem. Liefde is ook nie net ʼn gevoel nie maar ʼn aksie. Om iemand lief te hê beteken veel meer as net om die woorde te uiter. Dit beteken respek, kommunikasie, ʼn skouer om op te huil, iemand met jou hele wese te vertrou, iemand anders bo jouself te kan stel en om bereid te wees om in goeie en slegte tye vas te byt.
Verhoudings en huwelike is nie sonder probleme of uitdagings nie. In ʼn verhouding waar iemand egter nie gerespekteer word nie, emosioneel, verbaal of fisies mishandel word, waar iemand misbruik, verneuk of oorheers word of nie gerespekteer word nie is net liefde nie genoeg nie.
Liefde is natuurlik noodsaaklik vir ʼn verhouding en dit kan die basis daarvan wees of selfs ʼn groot deel van die fondasie. Maar dit is egter net een van die vele bestanddele wat benodig word vir ʼn gelukkige, gesonde en suksesvolle verhouding.
Liefde is eerder ʼn keuse as ʼn gevoel. Dit is hartseer, dit is pyn en dit is opoffering. Maar dit kan ook die wonderlikste ding in die wêreld wees wanneer dit opreg van albei kante af kom.
Meet Mindful https://www.meetmindful.com/is-love-all-we-really-need/#
Psychology Today https://www.psychologytoday.com/za/blog/stronger-the-broken-places/201507/is-love-really-all-you-need